Merivoimat on vastaanottanut kolme uutta maihinnousualusta Uudenmaan prikaatiin. Uudet Jehu-veneet ovat aikaisempia Jurmoja monikäyttöisempiä ja suurempia. Merivoimien operaatiopäällikkö kuvailee hankintaa rannikkojääkärien kaluston sukupolvenvaihdokseksi.

Watercat M18 AMC eli JEHU Huippunopeus 35 solmua tunnissa

Pysähtyy täydessä vauhdissa kahden veneen mitan päähän

Alus on kevlar-panssaroitu ja ABC-suojattu

Miehistössä on yleensä neljä henkilöä

Vene on rekisteröity 32 matkustajalle

Mistä on kyse? Merivoimille tulee 12 uutta maihinnousualusta

Ensimmäiset kolme U-700 -luokan alusta on nyt otettu käyttöön

Veneet osallistuvat tällä viikolla alkavaan BALTOPS15-harjoitukseen

Kotimainen Marine Alutech toimittaa loput veneet vuoden 2017 loppuun mennessä

Alusten kokonaishinta on noin 34 miljoonaa euroa

Merivoimat on vastaanottanut kolme uutta maihinnousualusta Uudenmaan prikaatiin. Tammisaaren vierasvenesatamassa asteli tyytyväisen näköistä väkeä miltei myrskylukemiin yltäneestä tuulesta huolimatta.

– Tämä on hieno päivä, ilolla otan vastaan tämän uuden suorituskyvyn Merivoimiin. Rannikkojääkäreille tämä tarkoittaa sitä, että siirrytään kalustossa seuraavaan sukupolveen. Uudenmaan prikaatin taistelu- ja hyökkäysvalmius kohenee merkittävästi, Merivoimien operaatiopäällikkö, kommodori Olavi Jantunen kehuu.

Jehu on 2030-luvun Jurmo

Tänään käyttöönotetut Jehut ovat entisiin Jurmoihin verrattuna kaksi-kolme kertaa suurempia ja huomattavasti monikäyttöisempiä.

– Näissä on se ero entisiin Jurmo-luokan aluksiin, että näillä voi taistella jo merellä. Jurmoissa taistelu edellyttää rantautumista. Näiden ensisijainen käyttötarkoitus on kuljettaa rannikkojääkäreitä suojatusti minne halutaan. Nämä pystyvät toimimaan myös tulitukialuksina ja näistä voi johtaa rannalla käytävää taistelua.

Jantusen mukaan venehankinta ja muut käynnissä olevat kehittämissuunnitelmat turvaavat Merivoimien toimintavalmiuden 2030-luvulle saakka.

Veneet lähtevät heti Naton harjoitukseen

Kaikki kolme venettä osallistuvat tällä viikolla alkavaan Naton johtamaan BALTOPS15-kriisinhallintaharjoitukseen Ruotsissa ja Puolassa.

– Merivoimien tavoite oli saada nämä veneet mukaan harjoitukseen ja nyt se toteutuu. Tyytyväinen prikaatin komentaja juuri ilmoitti, että kaikki kolme alusta lähtevät heiluttamaan Suomen lippua tuohon isoon harjoitukseen, Jantunen vahvistaa.

Suomalaisyksikkö muodostaa harjoituksessa maihinnousujoukon yhdessä ruotsalaisen ja yhdysvaltalaisen yksikön kanssa.